Papan ajeg Divock Origi ing pandhemen Liverpool FC bisa diamanaké ing pungkasan mangsa 2018-2019 sawisé pamain saka Bèlgia kasebut awèh pasumbang menangaké Liverpool FC ing final Liga Champions. Gol ing menit 90+ lumantar tendhangan sikil kiwa menyang gawangé Hugo Lloris mesthèkaké Liverpool menang 2-0 atas Tottenham Hotspur lan kasil brusak kasusahan taun wingi nalika kalah saka Real Madrid ing kutha Kiev. Origi tamtu waé dadi sawijining paraga kang biyantu Liverpool FC menang atas FC Barcelona ing semifinal kanthi dhèwèké nglebokaké rong gol menyang gawangé Marc Andre Ter Stegen kang dadèkaké sawijining wengi kang tansah diéling-éling déning para pandhemen Liverpool FC. Amung telung dina sadurungé tetandhingan kasebut, Divock Origi kang main seka bangku cadhangan uga kasil nyumbang gol kang wigati kanggo mènèhi kamenangan tipis 3-2 atas Newcastle United ing stadhion Saint James Park kanggo njaga gegayuhan menangi juwara liga tetep urip. Nanging tontonan kang paling dieling déning Kopites yaiku nalika Origi ngegolké ing gawang Everton ing menit 90+7 ing tetandhingan dèrby kutha Liverpool lan bisa mbungahaké saisi stadhion. Ing mangsa 2015-2016 Divock Origi uga dadi panyerang kang diandeli déning Jürgen Klopp nalika Si Abang (peparabé Liverpool FC) méntas nganti teka ing final Liga Europa lan ing mangsa 2016-2017 dhèwèké ngegolké cacah 11 saka 43 panampilan jalaran nandhang cidra. Awit saka labuh labeté marang klub Divock Origi diganjar kontrak jangka dawa déning manajemen Liverpool FC ing taun 2019 wingi.